În aceste zile de coronavirus, noi, românii, trebuie să facem două lucruri aproape imposibile
1. Să nu mai fim șmecheri

Adică să respectăm niște reguli. Dar ne e greu să respectăm reguli. Iar regula de aur în lipsa unui vaccin anticoronavirus este izolarea. Carantina este până în acest moment singura soluție, luată la scară mondială, pentru încetinirea contaminării cu COVID-19. Doar că noi nu suntem fraieri. Noi suntem șmecheri. Pe noi nu ne afectează. Nu ne spun ei nouă ce să facem. Noi ne băgăm în față la coadă, trecem pe roșu la semafor, ne rezolvăm lucrurile cu o șpăguță. Dacă s-a închis Italia, fentăm cumva carantina și dăm petrecere acasă de bun venit cu tot neamul. Dacă se închid școlile, găsim noi un afterschool deschis ca să ne plasăm copiii. Dacă ei ne închid în case, noi mergem la mall. În țara asta, regulile sunt făcute ca să fie încălcate, de la cel mai mare, la cel mai mic. Nici când e vorba de sănătatea noastră, a copiilor noștri sau a părinților noștri nu pare să ne pese prea mult. Suntem o societate tânără, în criza adolescenței, și poate de aceea nu dăm prea multe parale pe sănătate, pe norme, pe legi și pe spiritul comunitar. Mie să-mi fie bine, restul pot să crape - priviți în jur, veți găsi nenumărate exemple de conaționali care gândesc așa.

2. Să ne spălăm

Poate că unii dintre noi mai fac un duș și mai dau o periuță pe dinți, dar ca țară avem o criză de igienă lungă cât istoria noastră. De la realitatea toaletei din fundul curții, până la transportul public plin de jeg din Capitala țării, de la coada clasamentului european la consumul de săpun și pastă de dinți, la infecțiile din spitale, de la aruncatul gunoiului pe geam sau în șanțul din fața curții, la otrăvirea sistematică a aerului din București - totul colcăie de murdărie și dă măsura civilizației noastre. O criză sanitară este amplificată de mizerie, iar societatea românească nu a ieșit încă din beznă și noroaie, cu toată spoiala europenească din ultimii ani. Alcoolul și usturoiul nu țin loc de apă și săpun. O scenă de azi dimineață din tramvaiul 1 (un fel de vagon de vite pe roți): un nene tușește, un altul îi aruncă indignat o flegmă pe carâmb:

- Dă-te mai încolo de coronavirus care ești!…


[('Știre reală', 383), ('Narațiuni legate de sănătate', 202), ('Satiră', 263), ('Narațiuni legate de vaccinare', 67), ('Criticarea restricțiilor', 148), ('Geo-politică', 81), ('Teorii ale conspirației', 213), ('Criticarea actorilor naționali și internaționali', 49), ('Acuzații de autoritarism și distopie', 344), ('Minimizarea impactului COVID-19', 42)]